รัฐบาลตั้งเป้าหมายจีดีพีปีนี้ขยายตัวได้ที่ร้อยละ 4 พร้อมเร่งหามาตรการเดินหน้าพลิกวิกฤตโควิด-19เป็นโอกาสให้ประเทศไทยไปต่อได้
นายสุพัฒนพงษ์ พันธ์มีเชาว์ รองนายกรัฐมนตรีและรัฐมนตรีว่าการกระทรวงพลังงาน กล่าวปาฐกถาพิเศษถึงการพลิกโควิดเป็นโอกาส ประเทศไทยไปต่อ ว่า ประเทศไทยไม่ใช่ประเทศเดียวที่ได้รับผลกระทบจากกการแพร่ระบาดของโควิด-19 ซึ่งเป็นปัจจัยหลักส่งผลกระทบต่ออัตราการขยายตัวทางเศรษฐกิจ หรือ จีดีพีในประเทศทั่วโลกลดลง หรือมีบางประเทศต้องติดลบมากกว่าประเทศไทย โดยจีดีพีของไทยในปี 2563 ที่ผ่านมาติดลบร้อยละ 6 เป็นผลจากการที่รายได้ของไทยพึ่งพาการท่องเที่ยวและการส่งออกเป็นหลัก เมื่อมีการปิดประเทศจึงทำให้ไทยขาดรายได้ ทำให้เศรษฐกิจต้องติดลบ โดยมองว่าขณะนี้การจ้างงานในประเทศถือว่ายังได้รับกระทบน้อย แม้อาจมีบางกิจการต้องปิดตัวชั่วคราวแต่ก็ยังมีการประคองการจ้างงานอยู่ รวมถึงเริ่มมีการฉีดวัคซีนในกลุ่มเสี่ยงสูงแล้ว จึงเชื่อว่า ในปี 64 เป็นปีที่รัฐบาลต้องประคองเศรษฐกิจต่อ โดยยังมีการออกมาตรการช่วยเหลือประชาชนอย่างต่อเนื่อง อาทิ โครงการคนละครึ่ง เราเที่ยวด้วยกัน เราชนะ และม33.เรารักกัน         ทั้งนี้ ยังกล่าวถึงการที่กองทุนการเงินระหว่างประเทศ หรือ ไอเอ็มเอฟ ประเมินว่าจีดีพีไทยในปีนี้(64) อาจขยายตัวที่ร้อยละ 2.7 เพราะยังได้รับผลกระทบจากภาคท่องเที่ยว แต่รัฐบาลได้วางเป้าหมายการขยายตัวของจีดีพีปีนี้(64) ไว้ที่ร้อยละ 4 ส่วนหลายสำนักงานด้านเศรษฐกิจมองว่าปีนี้จีดีพีไทยจะขยายตัวได้เพียงร้อยละ 3 ซึ่งยังขาดอีกร้อยละ 1 จึงจะเป็นไปตามเป้าหมายของรัฐได้ โดยร้อยละ 1 ที่ขาดนั้น หากคิดเป็นวงเงินแล้วจะประมาณ 1 แสนล้านบาท ประกอบกับจากการสำรวจพบว่าตัวเลขการออมเงินของคนไทยมีมูลสูงขึ้นถึงร้อยละ 11 หรือคิดเป็นวงเงินประมาณ 1.5 แสนล้านบาท ดังนั้นภาครัฐจึงขอความร่วมมือประชาชนกระตุ้นการใช้จ่ายเพื่อมีส่วนช่วยขับเคลื่อนเศรษฐกิจ อย่างไรก็ตาม ได้มอบหมายให้กระทรวงการคลังหามาตรการจูงใจให้ประชาชนนำเงินฝากส่วนที่เพิ่มขึ้นมาใช้จ่ายเพื่อกระตุ้นเศรษฐกิจไทยต่อไป        นอกจากนี้ ภาคการท่องเที่ยว หากไทยสามารถเปิดประเทศได้เร็วขึ้นกว่าเป้าหมายที่ตั้งไว้ในเดือนตุลาคม (64) เชื่อว่าจะมีส่วนช่วยให้จีดีพีขยายตัวได้ตามเป้าหมาย โดยขณะนี้รัฐยังมีแนวทางผลักดันให้ภูเก็ตเป็นจังหวัดโมเดลต้นแบบในการเปิดรับนักท่องเที่ยว คาดในวันพรุ่งนี้ (26มี.ค.) ที่ประชุมศบศ.จะมีการหารือถึงแนวทางเปิดรับนักท่องเที่ยวด้วย ซึ่งอาจหารือถึงเป้าหมายการท่องเที่ยวของไทยจากนี้ จะมุ่งเน้นไปที่กลุ่มผู้สูงอายุที่เกษียณมาจากตะวันตกเพราะเป็นกลุ่มที่มีความพร้อมท่องเที่ยว ขณะเดียวกันยังมองว่า ปี 2565 จะเป็นปีแห่งการลงทุนสร้างอุตสาหกรรมใหม่สร้างอนาคตให้คนรุ่นถัดไปเข้มแข็ง